Komisjoni otsus,

18. august 2003,

milles sätestatakse Mayotte’ilt pärit kalatoodete impordi eritingimused

(teatavaks tehtud numbri K(2003) 2976 all)

(EMPs kohaldatav tekst)

(2003/608/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. juuli 1991. aasta direktiivi 91/493/EMÜ (milles sätestatakse kalatoodete tootmise ja turuleviimise tervishoiunõuded, [1] viimati muudetud määrusega (EÜ) nr 806/2003 [2]), eriti selle artiklit 11,

ning arvestades järgmist:

(1) Komisjoni nimel on Mayotte’ile tehtud kontrollkäik, et kontrollida ühendusse saadetavate kalatoodete tootmis-, ladustamis- ja lähetamistingimusi.

(2) Kalatoodete tervishoiukontrolli ja -järelevalvet käsitlevate Mayotte’i õigusaktide sätteid võib käsitada samaväärsetena direktiivi 91/493/EMÜ sätetega.

(3) Direction de l’Agriculture et de la Forêt (DAF) alla kuuluv Direction des Services Vétérinaires (DSV), mis kuulub Prantsusmaa Põllumajandus- ja Kalandusministeeriumi (Ministère français de l’agriculture et de la pêche) haldusalasse, on võimeline tõhusalt kontrollima kehtivate õigusaktide rakendamist.

(4) DSV on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise kohta kalatoodete kontrollimisel ning kõnealuses direktiivis sätestatud nõuetega samaväärsete hügieeninõuete täitmise kohta.

(5) On asjakohane ette näha üksikasjalikud sätted Mayotte’ilt vastavalt direktiivile 91/493/EMÜ ühendusse imporditavate kalatoodete jaoks.

(6) On vaja koostada ka heakskiidetud ettevõtete, kalatöötlemislaevade ja külmhoonete loetelu ning samuti loetelu külmutuslaevade kohta, mis on varustatud vastavalt nõukogu 16. juuni 1992. aasta direktiivile 92/48/EMÜ, milles sätestatakse teatavate laevade pardal töödeldavate kalasaaduste suhtes kohaldatavad minimaalsed hügieeninõuded vastavalt direktiivi 91/493/EMÜ [3] artikli 3 lõike 1 punkti a alapunktile i. Kõnealused loetelud tuleks koostada DSV poolt komisjonile esitatud teabe põhjal.

(7) Ühenduse kontrollirühm ei suutnud siiski kontrollida DSV kontrollimahtu seoses külmutus- ja kalatöötlemislaevadega, sest kontrolli ajal oli kaks esitatud külmutuslaeva registreeritud Prantsuse lipu all ja ühtki kalatöötlemislaeva loa saamiseks ei esitatud. Seetõttu peab komisjon uute laevade loetellu lisamiseks tegema kohapeal uue kontrollkülastuse.

(8) Vajaliku üleminekuaja tagamiseks on asjakohane, et seda otsust hakatakse kohaldama 45 päeva möödudes selle avaldamisest.

(9) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Direction de l’Agriculture et de la Forêt (DAF) alla kuuluv Direction des Services Vétérinaires (DSV), mis kuulub Prantsusmaa Põllumajandus- ja Kalandusministeeriumi haldusalasse, on Mayotte’i pädev asutus, mis kontrollib kalatooteid ja tõendab, et need vastavad direktiivi 91/493/EMÜ nõuetele.

Artikkel 2

Mayotte’ilt ühendusse imporditud kalatooted peavad vastama artiklitele 3, 4 ja 5.

Artikkel 3

1. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab I lisas esitatud näidisele.

2. Kõnealune sertifikaat tuleb koostada vähemalt ühes selle liikmesriigi ametlikus keeles, kus kalatooteid kontrollitakse.

3. Sertifikaadil on DSV esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.

Artikkel 4

Tooted peavad olema pärit II lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.

Artikkel 5

Välja arvatud külmutatud kalatoodete puhul, mis on ette nähtud konservide tootmiseks, peab kõikidele pakkidele olema märgitud kustutamatult sõna "MAYOTTE" ja päritoluettevõtte, kalatöötlemislaeva, külmhoone või külmutuslaeva registreerimis-/loanumber.

Artikkel 6

Uusi laevu võib II lisas esitatud loetellu lisada üksnes pärast ühenduse kohapeal tehtud kontrollkäigu tulemuste saamist.

Artikkel 7

Käesolevat otsust kohaldatakse alates 4. oktoobrist 2003.

Artikkel 8

Käesolev otsus on adresseeritud liikmesriikidele.

Brüssel, 18. august 2003

Komisjoni nimel

komisjoni liige

David Byrne

[1] EÜT L 268, 24.9.1991, lk 15.

[2] ELT L 122, 16.5.2003, lk 1.

[3] EÜT L 187, 7.7.1992, lk 41.

--------------------------------------------------

I LISA

+++++ TIFF +++++

+++++ TIFF +++++

--------------------------------------------------

II LISA

ETTEVÕTETE JA LAEVADE LOETELU

KL : külmutuslaev

TE : töötlemisettevõte

Loa number | Nimi | Linn Piirkond | Loa lõpp | Kategooria |

YT 976.510.01 | Mayotte Aquaculture | Port de Longoni – F-97600 Mayotte | | TE |

YT 976.507.02 | SCEA Subagri | F-97600 Mayotte | | TE |

YT 976.508.01 | Cap Saint-Vincent | | | KL |

YT 976.508.02 | Sterenn | | | KL |

--------------------------------------------------